กรมอนามัย แนะโรคมะเร็งป้องกันได้  ปฏิบัติตนตามข้อแนะนำ ตรวจสุขภาพหรือตรวจคัดกรองมะเร็งเป็นประจำทุกปี
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า วันที่ 4 กุมภาพันธ์ของทุกปีเป็นวันมะเร็งโลก กรมอนามัย จึงอยากให้ประชาชน ตระหนักถึงความร้ายแรงของโรคมะเร็ง ซึ่งเป็นโรคที่มีอัตราการเสียชีวิตเป็นอันดับต้นๆ ของประเทศไทย สาเหตุการเกิดโรคมะเร็งส่วนใหญ่ มาจากพฤติกรรมการใช้ชีวิตที่ไม่เหมาะสม การสูบบุหรี่ ดื่มเครื่องดื่มแอลกอฮอล์ กินอาหารรสจัด อาหารหมักดอง กินอาหารประเภทเนื้อสัตว์รมควัน ปิ้ง ย่าง ทอดจนไหม้เกรียม กินอาหารที่ใส่ดินประสิว (ไนเตรท) หรือ สารกันเสีย เช่น เนื้อสัตว์แปรรูป อาทิ ไส้กรอก เบคอน แฮม กุนเชียง แหนม เป็นต้น การกินอาหารสุกๆ ดิบๆ โดยเฉพาะปลาน้ำจืด ที่เสี่ยงปนเปื้อนพยาธิใบไม้หรือสารพิษจากแหล่งน้ำที่ไม่สะอาด การรับมลพิษ ฝุ่นควัน สารพิษ สารเคมี รวมถึงฝุ่น PM 2.5 การรับแสงแดดจัดหรือแสงแดดโดยตรง โดยไม่ป้องกันนานเกินไป ทั้งนี้ ประชาชนสามารถเฝ้าระวังตนเองจากมะเร็งเบื้องต้น ด้วยการตรวจสุขภาพเป็นประจำทุกปี ควรตรวจสุขภาพฟันและช่องปากอย่างน้อยปีละ 1 ครั้ง เพื่อเฝ้าระวังมะเร็งช่องปาก ผู้ที่มีอายุ 35 ปี ขึ้นไปหรือผู้ที่มีความเสี่ยงควรเข้ารับการตรวจคัดกรองมะเร็ง คนทั่วไป ที่อายุตั้งแต่ 45-50 ปี ควรคัดกรองมะเร็งลำไส้ใหญ่ ผู้หญิงควรตรวจมะเร็งเต้านม โดยคลำเต้านมด้วยตนเองเป็นประจำ และการทำแมมโมแกรม ผู้ชายอายุ 45 ปีขึ้นไป ควรคัดกรองมะเร็งต่อมลูกหมาก คนอายุมากกว่า 55 ปีที่สูบบุหรี่วันละประมาณ 1 ซอง ควรคัดกรองมะเร็งปอด ผู้ที่มีภาวะตับอักเสบหรือคนที่มีเป็นพาหะไวรัสตับอักเสบ บี ควรคัดกรองมะเร็งตับ ทั้งนี้ การคัดกรองมะเร็งเป็นสิ่งสำคัญที่ทุกคนควรใส่ใจ เพราะการตรวจพบมะเร็งตั้งแต่ระยะเริ่มต้น เพิ่มโอกาสในการรักษาโรคมะเร็งให้หายขาดได้ คู่กับการดูแลตนเอง ให้มีพฤติกรรมสุขภาพที่ดี กินอาหารที่มีประโยชน์ สะอาดถูกสุขลักษณะ ออกกำลังกายสม่ำเสมอ ไม่เครียด นอนหลับพักผ่อนให้เพียงพอ เพื่อให้ห่างไกลจากโรคมะเร็ง